# Výročná správa o členstve Slovenskej republiky v Európskej únii za rok 2021

# 1. Zhrnutie

Európska komisia (ďalej „EK“) si na svoje funkčné obdobie 2019 – 2024 nastavila strategický program rozčlenený do 6 politických prioritných oblastí. Nepredvídateľná pandemická kríza, ktorá začala v roku 2020, však zásadným spôsobom ovplyvnila nastavené priority a chod únie. Aj v roku 2021 inštitúcie Európskej únie (ďalej „EÚ“) a členské štáty operatívne reagovali na pokračujúcu pandemickú situáciu. V tomto kontexte sa adaptoval celkový rámec fungovania únie, napr. vo forme Nástroja obnovy a odolnosti, alebo návrhu na zriadenie Úradu EÚ pre pripravenosť a reakcie na núdzové zdravotné situácie a pod. Ďalším rozmerom vývoja EÚ je prispôsobovanie sa podmienkam doby tak, aby bola schopná identifikovať rad rýchlo akcelerujúcich problémov a tenzií v medzinárodných vzťahoch multipolárneho sveta. Táto oblasť vyžaduje vykonať rad krokov, zvýšiť efektívnosť a jednoznačnosť odpovede EÚ na globálnej scéne, ale aj eliminovať vnútorne rozdielne postoje.

Únia otvorila priestor na zlepšenie svojho fungovania, ale aj prebiehajúca snaha o dlhodobo očakávanú reflexiu naráža na svoje limity. S ročným omeškaním bola v máji 2021 odštartovaná **Konferencia o budúcnosti Európy**. Tento unikátny projekt participatívnej demokracie, ktorého cieľom je komunikácia s občanmi a získanie ich názorov a návrhov na ďalšie fungovanie únie, čelí viacerým výzvam. Aj keď priniesol viaceré konkrétne výstupy a nové postupy, medzi občanmi zatiaľ nevzbudil výrazný záujem, čo je okrem iného spôsobené aj pretrvávajúcou pandémiou.

Dôležitým faktom je, že EÚ naďalej zostáva globálnym aktérom hodnôt, demokracie, či ochrany ľudských práv. Na druhej strane musí zefektívniť svoje zahraničnopolitické nástroje a zvýšiť kapacitu aplikovať ich v praxi. V uplynulých rokoch bolo možné vnímať rastúce spochybňovanie základov únie, no v zmysle vyššieho spoločného záujmu absentovala primeraná odpoveď. Keďže sa svet nachádza v procese zmien vo svetovom poriadku, EÚ potrebuje budovať svoje kapacity a spôsobilosti. Hoci európska jednota a solidarita je základom únie, nie vždy sa tieto princípy odrážali aj v oblasti vonkajších vzťahov. Práve vonkajšie vzťahy poukázali na postavenie EÚ na globálnej scéne, poznačenej okrem politického súperenia konkurentov aj napätými vzťahmi v priemyselnej doméne, absenciou strategických materiálov a narušením dodávateľských reťazcov.

Celkovo sa ukazuje, že rovnaké hodnoty blízkych partnerov sa nemusia vždy rovnať rovnakým záujmom. Nástup novej administratívy v USA priniesol určitú normalizáciu vo vzájomných vzťahoch, stále však existuje priestor pre ich zlepšenie. Pozitívnym signálom bolo pozastavenie uplatňovania dovozných ciel USA na vybrané výrobky z EÚ a zriadenie Rady EÚ a USA pre obchod a technológie na vysokej úrovni. Rovnako rezonoval aj záväzok posilniť spoluprácu pri riešení klimatickej zmeny a obojstranný záujem na spustení transatlantickej Energetickej rady. Na základe vyššie uvedeného stavu sa jedným z kľúčových výrazov uplynulých mesiacov stal pojem strategická autonómia. Diskusie členských štátov ukazujú na potrebu presnejšieho vymedzenia jeho významu v rôznych sektoroch tak, aby sa strategická autonómia nerovnala protekcionizmu a nenarušila vzťahy s partnermi. Ako vhodná štartovacia línia sa javí napríklad dobudovanie vnútorného trhu. Naopak, v oblasti bezpečnosti a obrany SR presadzuje nutnosť úzkej spolupráce a komplementárnosti s partnermi, osobitne s NATO.

Schválenie fondu obnovy a odolnosti v hodnote 750 mld. eur bolo prelomovým prvkom v dejinách EÚ. Približne 390 mld. eur bude distribuovaných formou grantov a zvyšok prostredníctvom pôžičiek. V priebehu roka 2021 bolo schválených 22 **národných plánov obnovy**. Národný plán predstavuje komplexnú reakciu na hospodársku a sociálnu situáciu SR, pričom proces obnovy bude založený na zveľaďovaní ľudského kapitálu a vytváraní inovačného prostredia. SR je v rokoch 2021 – 2023 oprávnená na čerpanie približne 6,3 mld. eur.

Prínos Nástroja obnovy a odolnosti bude závisieť od praktickej implementácie reforiem a investícií. Celkovo bude na európskej úrovni potrebné sledovať dosahovanie cieľov stanovených v jednotlivých národných plánoch, či už ide o digitalizáciu, energetiku, alebo klímu. Práve problematika **zelenej tranzície** bola jednou z ústredných tém, ktorú EÚ v roku 2021 presadzovala. V rámci zelenej dohody a obnovy hospodárstva boli vykonané bezprecedentné kroky ako napr. prijatie európskeho klimatického predpisu, či emisia zelených dlhopisov, ktorá vyvolala intenzívny záujem investorov. Inovatívny prístup môže prispieť k upevneniu líderstva EÚ v danej sfére, ale aj rozvoju a transformácii európskeho hospodárstva ako takého. K tomu cieľu môžu prispieť aj prelomové návrhy legislatívnych aktov v digitálnej sfére – zákon o digitálnych trhoch a zákon o digitálnych službách, ktoré by mali formovať a regulovať európsky trh v budúcom období.

Paralelne s prípravou národného plánu obnovy prebiehalo vypracovanie komplexného návrhu Partnerskej dohody SR na roky 2021 – 2027. Partnerská dohoda je základným strategickým dokumentom na využívanie fondov politiky súdržnosti EÚ v aktuálnom programovom období. Jeho príprava prebiehala na národnej úrovni participatívnym spôsobom so zapojením socio-ekonomických partnerov, odbornej i laickej verejnosti v rámci platforiem Partnerstvo pre politiku súdržnosti 2020+, Rady vlády SR pre politiku súdržnosti 2021 – 2027 a pod. V decembri 2021 bol návrh Partnerskej dohody zaslaný na neformálne posúdenie zo strany EK.

V priebehu roka 2021 sa v SR etabloval Európsky orgán práce (European Labour Authority – ďalej „ELA“), ktorý je historicky prvým orgánom EÚ zriadeným na území SR.

Rok 2022 so sebou prináša rad možných výziev, na ktoré musia byť EÚ a členské štáty schopné adekvátne reagovať. Členské štáty budú musieť zabezpečiť zelené, odolné a inkluzívne oživenie hospodárstva. Pandémia, inflácia, či sprísňovanie menovej politiky predstavujú riziká pre hospodárstvo. Medzi ďalšie riziká možno zaradiť obchodné spory, **migračný tlak, aj ako nástroj hybridného konfliktu**, eskaláciu konfliktov v susedstve EÚ, ale aj interné napätie v únii, nielen v kontexte otázok právneho štátu. V kontexte zelenej dohody, dekarbonizácie a vysokých cien energií, bude naďalej prebiehať debata o uhlíkovo neutrálnych zdrojoch. SR bude pokračovať v obhajobe flexibility pre členské štáty pri dosahovaní uhlíkovej neutrality, práva rozhodovať o národnom energetickom mixe vrátane jadrovej energetiky a zachovania princípu technologickej neutrality naprieč celou ekonomikou.

Zhrnutie predkladanej správy je nevyčerpávajúcim popisom stavu a odrazom dynamiky vývoja na pôde EÚ, ktoré nemožno čítať izolovane od celkového kontextu. Ide o výpočet vybraných oblastí, kde bol zaznamenaný pokrok, resp. existuje priestor na zlepšenie spoločného úsilia.

SR ako členský štát, ktorý prispieva k spoločným európskym riešeniam, musí viesť sebavedomú európsku politiku a prinášať vlastné návrhy. Bude potrebné definovať témy, ktorých jasne rozpoznateľným nositeľom v rámci únie by bola práve SR, čo by si vyžiadalo celospoločenský konsenzus a aj odborné zdroje a kapacity.

Nosná časť predkladanej správy sa venuje primárne operatívnej časti výkonu európskych politík a popisuje spektrum vybraných tém, ktoré jednotlivé rezorty negociovali v roku 2021. Táto časť je rozdelená do 6 podkapitol kopírujúcich strategické priority EK.

Tretia a štvrtá časť materiálu podávajú stručnú výpoveď o personálnom zastúpení SR v inštitúciách EÚ a o systéme tvorby stanovísk k návrhom aktov EÚ. Tvorba európskej politiky začína na národnej úrovni. Predpokladom pre efektívnu činnosť v záležitostiach EÚ je vhodný vnútroštátny rámec koordinácie a využívanie rezortných a nadrezortných štruktúr, v neposlednom rade schopnosť adaptácie na nové výzvy. Príkladom je vznik Rady vlády Slovenskej republiky pre Európsku zelenú dohodu. Dôležitým prvkom výkonu európskych politík sú kvalitné ľudské zdroje ako na národnej úrovni, tak aj v európskych štruktúrach. Za týmto účelom je vhodné vybudovať pozitívne prostredie podporujúce vyššie zastúpenie občanov SR v inštitúciách EÚ. V tomto duchu bude pripravený iniciatívny materiál aktualizujúci súčasnú personálnu politiku SR v oblasti európskych záležitostí.

# 2. Členstvo Slovenskej republiky v Európskej únii v roku 2021

# 2.1. Európska zelená dohoda

Európsky parlament a Rada schválili v júni 2021 Európsky klimatický predpis (ďalej „EKP“), ktorým sa klimatické záväzky únie stali právne záväznými. V zmysle tohto nariadenia musí únia znížiť emisie skleníkových plynov do roku 2030 o najmenej 55 % emisií skleníkových plynov a dosiahnuť klimatickú neutralitu EÚ najneskôr do roku 2050.

EK v lete 2021, aj vzhľadom na EKP, predstavila **legislatívny balík „Fit for 55“**. Jeho cieľom je pripraviť rámec pre klimatické ciele, ktorý bude vyvážený, sociálne spravodlivý, posilní inováciu a konkurencieschopnosť priemyslu EÚ, zabezpečí rovnaké podmienky vo vzťahu k hospodárskym subjektom z tretích krajín a podporí vedúce postavenie EÚ v celosvetovom boji proti zmene klímy. V rámci balíka bolo pre SR stanovených **šesť priorít**: 1. revízia systému obchodovania s emisiami; 2. emisné normy CO2 pre osobné autá; 3. obnoviteľné zdroje energie; 4. mechanizmus kompenzácie uhlíka na hraniciach; 5. využívanie pôdy, zmeny vo využívaní pôdy a lesníctvo; 6. energetická efektívnosť.

Súčasný klimaticko-energetický rámec EÚ je nákladovo a investične náročný. Výsledná dohoda na balíku „Fit for 55“ prinesie vyššiu ambíciu pre znižovanie emisií skleníkových plynov, obnoviteľné zdroje energií aj energetickú efektívnosť, čo môže viesť k vyšším nákladom. Pre zachovanie konkurencieschopnosti európskeho priemyslu je nevyhnutné zachovať spoľahlivé a cenovo dostupné zdroje energie. SR podporuje nákladovo najefektívnejšie opatrenia a politiky pre dosiahnutie cieľa klimatickej neutrality v súlade s výhodami plynúcimi z národného nízko emisného energetického mixu SR pri rešpektovaní princípu technologickej neutrality. Jadrová energetika zohráva dôležitú úlohu počas tranzície. Spolu so zemným plynom ide o zdroje, ktoré prispievajú k stabilite na trhu s elektrinou. V tomto kontexte SR oceňuje návrh EK z decembra 2021 zaradiť zemný plyn a energiu z jadrových zdrojov do rámca udržateľných aktivít v kontexte taxonómie udržateľných financií pri splnení stanovených podmienok, ktorých nastavenie bude predmetom ďalších diskusií v roku 2022.

SR pozitívne hodnotí **navýšenie Modernizačného fondu** pre vybrané štáty o dodatočné kvóty a jeho rozšírenie aj o investície do výroby tepla z obnoviteľných zdrojov energie. Modernizačný fond umožní členským štátom EÚ s HDP na obyvateľa v trhových cenách nižších ako 60 % priemeru únie využiť výnosy z obchodovania s emisnými kvótami na investície pre rozvoj nízkouhlíkových technológií, rozvoj obnoviteľných zdrojov energie, modernizáciu energetických systémov a zlepšenie energetickej účinnosti.

SR ako problematický vníma návrh na vytvorenie samostatného **systému obchodovania s emisiami pre budovy a cestnú dopravu**, čo môže mať dôsledky na energetickú chudobu. V oblasti cestnej dopravy už existuje viacero opatrení, ktorých cieľom je znižovanie emisií a ktoré by si mohli v praxi navzájom konkurovať (napr. smernica Eurovignette). EK sa preto snaží niektoré riziká, ktoré môžu vzniknúť na základe navrhovaných iniciatív, eliminovať kompenzačným nástrojom v podobe vytvorenia Sociálneho klimatického fondu. Z pohľadu SR bude potrebné sledovať adekvátnosť a primeranosť daného návrhu. Pre SR ďalej môžu byť problematické nové vyššie ciele pre CO2 štandardy na nové vozidlá, nielen z pohľadu zamestnanosti a ohrozenia dodávateľských reťazcov, ale aj ich cenovej dostupnosti a potreby budovania nabíjacej infraštruktúry.

V rámci Zelenej dohody pokračovala politická diskusia na tému klimatickej ambície EÚ, s ktorou je spojená otázka revízie cieľov EÚ pre **energetickú efektívnosť a obnoviteľné zdroje energie**.

Koncom roku bola dosiahnutá dohoda s EP o revidovanom Nariadení o usmerneniach pre transeurópsku energetickú infraštruktúru. Cieľom revízie je stanovenie usmernení pre včasný rozvoj a interoperabilitu prioritných koridorov a oblastí transeurópskej energetickej infraštruktúry so zámerom dosiahnutia cieľov EÚ v oblasti energetiky a klímy v súlade s Európskou zelenou dohodou. Z pohľadu SR je kľúčové ponechanie možnosti fyzickej modifikácie plynárenskej siete s cieľom integrácie obnoviteľných a nízkouhlíkových plynov a ponechanie prechodného obdobia pre primiešavanie plynov do konca roka 2029.

V zmysle balíka „Fit for 55“ sa začalo pracovať na revízii Smernice o zdaňovaní energie s cieľom zosúladiť zdaňovanie energetických produktov a elektriny s politikami EÚ v oblasti energetiky, životného prostredia a klímy. Cieľom je zníženie emisií, a to prostredníctvom aktualizácie rozsahu energetických produktov, štruktúry sadzieb a racionalizácie využívania daňových výnimiek a daňových úľav členských štátov.

Diskusie prebiehajú aj k významnému a politicky citlivému návrhu nariadenia, ktorým sa zriaďuje **mechanizmus kompenzácie uhlíka na hraniciach**. Tento návrh vytvára nástroj, ktorý má byť odpoveďou na očakávané zvýšenie ambícií EÚ v oblasti klímy, čo povedie k rozdielom oproti úrovni opatrení tretích krajín a k zvýšeniu rizika úniku uhlíka. Vzhľadom na uvedené problémy sa tento návrh zameriava na riešenie problému zníženia emisií skleníkových plynov v EÚ, pričom zároveň zabraňuje tomu, aby bolo toto úsilie o zníženie emisií neutralizované v celosvetovom meradle zvýšením emisií mimo EÚ. SR vidí výzvu v správnom nastavení systému riadenia mechanizmu (preferencia pre centralizovaný systém), systému pre importérov z tretích krajín, možnosťou obchádzania napr. dodávaním čistejších výrobkov do EÚ a do iných krajín sveta, naopak, menej ekologických. Na druhej strane priemyselné subjekty EÚ čelia výrazne vyšším nákladom vyplývajúcim z prijímaných opatrení, preto SR považuje za nevyhnutné zabezpečiť ďalšie, tzv. ochranné nástroje pre strategické segmenty pre zachovanie rastu konkurencieschopnosti hospodárstva EÚ.

Cieľom návrhu nariadenia o **zavádzaní infraštruktúry pre alternatívne palivá** je zabezpečiť dostupnosť a použiteľnosť hustej siete infraštruktúry pre alternatívne palivá v celej EÚ. Všetci používatelia vozidiel na alternatívny pohon musia mať možnosť ľahko sa pohybovať v celej EÚ, a to prostredníctvom kľúčovej infraštruktúry ako sú diaľnice, prístavy a letiská. Návrh nariadenia stanovuje konkrétne ciele pre zabezpečenie minimálnej infraštruktúry na podporu požadovaného využívania vozidiel na alternatívny pohon vo všetkých druhoch dopravy a vo všetkých členských štátoch. SR víta návrh EK a podporuje zmenu právneho nástroja zo smernice na nariadenie, ako aj návrh záväzných cieľov pre členské štáty spoločne s mechanizmom monitoringu. Rovnako je prínosné, že návrh pracuje s cieľmi pre infraštruktúru aj pre ťažké úžitkové vozidlá, pretože tomuto segmentu nebola doposiaľ venovaná dostatočná pozornosť. Tento segment sa môže výraznou mierou podieľať na napĺňaní stanovených cieľov v oblasti znižovania emisií. V podmienkach SR bude nevyhnutné sústrediť sa aj na alternatívne palivá (vodík, biopalivá, LNG, CNG), čo by malo nariadenie zohľadniť a nelimitovať svoje ciele len na elektromobilitu.

Intenzívne rokovania prebiehajú aj k revízii nariadenia o **využívaní pôdy, zmene vo využívaní pôdy a lesníctve** (ďalej „LULUCF“). Cieľom revízie je zvýšiť ambície EÚ a členských štátov v oblasti zachytávania skleníkových plynov. Nariadenie stanovuje prerozdelenie celkového cieľa medzi jednotlivé členské štáty. SR má výhrady k navrhovanej metodológii redistribúcie národných cieľov, pretože táto neberie do úvahy špecifické podmienky v jednotlivých členských štátoch. V prípade SR ide najmä o nevyrovnanú vekovú štruktúru lesov, čo negatívne ovplyvní možný budúci nárast záchytov a pokles emisií skleníkových plynov. SR považuje navrhovaný národný cieľ za neprimerane vysoký, požaduje zmenu metodológie prerozdelenia národných cieľov, resp. úpravu súčasného mechanizmu flexibility.

**Stratégia EÚ pre lesy do roku 2030** sa primárne zameriava na lesy EÚ, zároveň však uznáva, že výzvy spojené s lesmi sú vo svojej podstate globálne, a preto jej cieľom je aj posilnenie príspevku EÚ ku globálnemu úsiliu v oblasti ochrany a obnovy svetových lesov. Stratégia sa vo svojich jednotlivých častiach zameriava na podporu socio-ekonomických funkcií lesov pri rozvoji vidieckych oblastí a transformácii na biohospodárstvo a zároveň na ochranu, obnovu a podľa možností i zvýšenie výmery lesov v EÚ. Dôraz sa kladie na také prioritné oblasti a opatrenia, akými sú adaptácia lesov na zmenu klímy a zvyšovanie ich odolnostného potenciálu, prísna ochrana zachovalých fragmentov pralesov a prírodných lesov, obnova degradovaných lesov, zalesňovanie nelesných pôd a obnova lesov zalesňovaním vrátane záväzku vysadiť v EÚ do roku 2030 tri miliardy nových stromov.

SR presadzuje názor, že nová Stratégia EÚ pre lesy by mala byť vyváženým dokumentom rešpektujúcim komplexnú hodnotu a multifunkčnosť lesov. Existujú aj obavy z nejasného zámeru opatrení, akými sú napr. návrh na vytvorenie novej certifikačnej schémy pre lesy či nová povinnosť pre krajiny pripraviť ďalšie národné strategické plány. Pri plnení stratégie bude dôležité zohľadniť špecifické podmienky lesov v jednotlivých regiónoch EÚ, ako i už osvedčené nástroje a postupy v starostlivosti o lesy a rešpektovanie kompetencií členských štátov v oblasti lesného hospodárstva.

# 2.2. Európa pripravená na digitálny vek

Aktivity na európskej pôde sa v roku 2021 orientovali na odolnosť, obnovu, strategickú autonómiu EÚ, pričom sa kládol dôraz na synergiu medzi zelenou a digitálnou transformáciou. Medzi politické priority Európskej komisie v **oblasti digitálneho trhu** patrili legislatívne iniciatívy pre lepšiu reguláciu digitálnych služieb: návrh Nariadenia o digitálnych službách, (Digital Services Act – ďalej „DSA“) a návrh Nariadenia o digitálnych trhoch (Digital Markets Act – ďalej „DMA“). Ďalším z ústredných aktivít v digitálnej oblasti bol návrh Nariadenia o umelej inteligencii (Artificial Inteligence Act - ďalej „AIA“), ktorý bol zverejnený v apríli 2021. Za dôležitý míľnik počas roka 2021 je možné považovať dosiahnutie dohody na nariadení o roamingu. Činnosť EK bola ďalej vymedzená cieľmi vytýčenými **Digitálnym kompasom**, ktoré majú byť dosiahnuté do roku 2030. EK v nadväznosti na Digitálny kompas predstavila legislatívny návrh rozhodnutia Cesta k digitálnemu desaťročiu do roku 2030 (Program pre digitálnu politiku) stanovujúci mechanizmus monitorovania a spolupráce medzi EK a členskými štátmi pri dosahovaní cieľov digitálneho desaťročia stanovených Digitálnym kompasom. Pozícia SR k programu pre digitálnu politiku bude rozpracovaná v priebehu roka 2022. Vláda SR v roku 2021 schválila Stratégiu a akčný plán na zlepšenie postavenia Slovenska v indexe DESI (Index digitálnej ekonomiky a spoločnosti) do roku 2025. Pomocou **indexu DESI**, v súčasnosti štruktúrovaného podľa štyroch hlavných oblastí Digitálneho kompasu, je monitorovaný pokrok a úroveň rozvoja digitálnej konkurencieschopnosti Európy v jednotlivých členských štátoch. Hlavným cieľom stratégie je v horizonte piatich rokov výrazne zlepšiť postavenie SR v rebríčku DESI a dosiahnutie aspoň priemeru EÚ.

Cieľom **DSA** je modernizovať európske pravidlá pre digitálne služby, predovšetkým doplniť smernicu o elektronickom obchode. DSA má vytvoriť vhodné horizontálne podmienky na poskytovanie digitálnych služieb na vnútornom trhu a rovnako prispieť k bezpečnosti a ochrane základných práv v online priestore. Hlavným cieľom DSA je zlepšiť kvalitu digitálneho prostredia vytvorením jednotného právneho rámca pre zodpovednosť online platforiem za šírenie nezákonného obsahu. Poskytovateľom online sprostredkovateľských služieb, predovšetkým online platformám, ako sú sociálne médiá a online trhoviská, majú byť uložené komplexnejšie povinnosti s cieľom zlepšiť transparentnosť ich procesov, vyhodnocovanie a zmierňovanie systémových rizík. Nové pravidlá by spolu s efektívnym systémom ich presadzovania členskými štátmi a EK mali zaručiť posilnenie demokracie a ochrany základných práv užívateľov v online priestore. V závere roka 2021 prijala Rada kompromisné znenie DSA, pričom rokovania medzi inštitúciami budú pokračovať v priebehu roka 2022. Medzi najvýznamnejšie zmeny oproti pôvodnému návrhu patrí zahrnutie zákazu praktík ovplyvňujúcich správanie užívateľa, zvýšenie transparentnosti platforiem, vytvorenie osobitnej kategórie pre online vyhľadávacie služby a online trhoviská, či väčšie kompetencie pre EK pri dohľade nad veľmi veľkými platformami.

**DMA** je zameraný na veľké online platformy, ktoré dominujú a určujú podmienky na vnútornom digitálnom trhu EÚ. Cieľom nariadenia DMA je vytvoriť spravodlivejšiu úroveň hospodárskej súťaže a podmienok konkurencieschopnosti, podporiť rast a inovácie zavedením *ex ante* pravidiel, povinností a zákazov pre online gigantov vrátane aktérov z tretích krajín. Ide napríklad o zákaz vytvárania bariér pre vstup nových, menších a najmä inovatívnych aktérov a zákaz preferovania vlastných produktov pri odporúčacích systémoch a pod.

SR sa vo všeobecnosti stotožňuje s cieľmi a víziou návrhov uvedených iniciatív. SR sa do negociačného procesu aktívne zapájala v záujme hľadania vyváženej pozície medzi ochranou práv užívateľov služieb online sprostredkovateľov a regulačnou záťažou pre online aktérov, komerčných užívateľov, s dôrazom na ochranu práv malých a stredných podnikov. SR vníma balík ako dôležité legislatívne návrhy na ochranu práv občanov EÚ, ale aj konkurencieschopnosti podnikov v EÚ. V novembri 2021 Rada EÚ schválila všeobecný prístup k DSA aj DMA. V roku 2022 sa bude pokračovať v legislatívnom procese fázou trialógov.

**AIA** predstavuje ambiciózny horizontálny právny rámec pre podporu vývoja a používania takých AI systémov, ktoré ochránia bezpečnosť, zdravie a základné práva obyvateľstva a hospodárskych subjektov. Za účelom vytvorenia funkčného, efektívneho a akcieschopného verejného inštitucionálneho rámca pre AI predložila SR v decembri 2021 do diskusie členských štátov vlastný non-paper, ktorý načrtol možné varianty vylepšenia správy (governance) umelej inteligencie. Intenzívne rokovania o AIA budú pokračovať v roku 2022, s inštitucionálnym legislatívnym trialógom očakávaným najskôr na prelome rokov 2022-2023.

Počas roka 2021 sa SR angažovala v rámci negociácií o návrhu Nariadenia o správe údajov (Data Governance Act – ďalej DGA). **DGA**, prvý zo súboru legislatívnych návrhov Európskej dátovej stratégie, stanovuje nové pravidlá a mechanizmy pre dôveryhodné zdieľanie údajov. DGA umožní väčšie využitie údajov uchovávaných verejným sektorom (ktoré nie je možné poskytnúť všetkým ako otvorené dáta z dôvodu oprávnených záujmov tretích strán) a tiež uľahčí jednotlivcom a spoločnostiam sprístupnenie svojich údajov na dobrovoľnom základe. DGA ešte podlieha formálnemu schváleniu. Nariadenie DGA predchádza ďalšiemu významnému legislatívnemu návrhu z Európskej dátovej stratégie, tzv. Dátovému aktu (DA). Jeho hlavným cieľom bude podporiť zdieľanie údajov v rámci súkromného sektora, ale zároveň podporiť prístup verejnej správy k dátam súkromného sektora, pričom návrh by mal byť predstavený v prvom kvartáli roka 2022.

# 2.3. Hospodárstvo, ktoré pracuje v prospech ľudí

# Európska reakcia na pandemickú krízu spôsobila aj v roku 2021 dočasnú úpravu cyklu európskeho semestra, keď sa pozornosť zamerala na prípravu, prijatie a implementáciu Plánov obnovy a odolnosti. Všeobecne je oceňovaná schopnosť európskeho semestra prispôsobiť sa novým ekonomickým podmienkam, vrátane poskytovania kvalitatívnych fiškálnych usmernení. Je pravdepodobné, že EÚ bude čeliť neistotám aj v roku 2022, čo si bude naďalej vyžadovať podporu obnovy, ako aj na budovanie odolnosti.

V roku 2021 SR ako prvá z pomedzi členských štátov eurozóny ratifikovala dohodu, ktorou sa mení Zmluva, ktorou sa zriaďuje **Európsky mechanizmus pre stabilitu** (reforma ESM). Hlavným aspektom reformy je vytvorenie právneho rámca pre spoločný zabezpečovací mechanizmus, cez ktorý bude môcť ESM poskytnúť úver pre potreby Jednotného fondu na riešenie krízových situácií. Fond bol vytvorený na to, aby sa pri záchrane bánk predišlo financovaniu z peňazí daňovníkov. Je financovaný z príspevkov bánk a jeho použitie sa predpokladá v situácii, keď je rezolúcia banky vo verejnom záujme a iné možnosti záchrany sa vyčerpali. Reformou tiež dochádza k sprísneniu podmienok poskytovania stabilizačnej pomoci. Reforma nadobudne platnosť po plnej ratifikácii všetkými členskými štátmi ESM.

**Rozpočet** **EÚ na rok 2021** bol prvým rokom nového viacročného finančného rámca. SR je od vstupu do EÚ v pozícii čistého prijímateľa prostriedkov z rozpočtu EÚ. Do konca roka 2021 vyčerpala SR z rozpočtu EÚ čiastku vo výške 2,3 mld. eur (82 % rozpočtovaných prostriedkov), pričom príjmy z EÚ pre SR prevýšili odvody do rozpočtu EÚ 2021 o cca 1,3 mld. eur. Celková čistá finančná pozícia SR voči EÚ za obdobie od vstupu do EÚ do roku 2021 dosiahla úroveň 18,2 mld. eur. V lete 2021 vstúpilo po ratifikácii všetkými členskými štátmi do platnosti rozhodnutie Rady o systéme vlastných zdrojov Európskej únie. Rozhodnutie prinieslo nový vlastný zdroj založený na nerecyklovanom plastovom odpade a obnovenie paušálnych korekcií zdroja založeného na HND vybraných členských štátov, financované zvyšnými členskými štátmi. SR sa tak navýšil ročný odvod do rozpočtu EÚ 2021 o 87 mil. eur.

Pokiaľ ide o **bankovú úniu**, prebiehali rokovania k legislatívnym návrhom zameraným na zvýšenie nielen odolnosti a stability finančného sektora, ale aj jeho dôveryhodnosti. Napriek skutočnosti, že v predchádzajúcich rokoch sa v posilňovaní dôveryhodnosti bankovej únie dosiahol značný pokrok, stále pretrvávajú medzery v existujúcom legislatívnom rámci. Z tohto dôvodu boli uskutočnené rokovania k problematike znižovania rizík v bankovom sektore vrátane Akčného plánu znižovania expozícií nesplácaných úverov v ekonomike, k problematike cezhraničnej integrácie, posilnenia harmonizácie uplatňovania jednotného súboru pravidiel upravujúcich ozdravenie a riešenie krízových situácií bánk, skoršieho zavedenia zabezpečovacieho mechanizmu pre Jednotný fond pre riešenie krízových situácií, ako aj dobudovanie tretieho piliera bankovej únie – EDIS (Európskeho systému ochrany vkladov).

Diskusie tiež pokračovali k prijímaniu opatrení na zatraktívnenie a zefektívnenie využívania jednotlivých nástrojov **únie kapitálových trhov** s cieľom zlepšenia možností financovania pre malé a stredné podniky, ktoré tvoria základný pilier ekonomík členských štátov. Výraznou mierou pokračovali diskusie k opatreniam na oživenie kapitálových trhov. V tejto spojitosti Komisia ešte koncom 2020 schválila dokument „Únia kapitálových trhov pre ľudí a podniky – nový akčný plán“, ktorým sa zaväzuje realizovať viacero opatrení na dosiahnutie troch kľúčových cieľov. Ide o podporu zeleného, digitálneho a odolného hospodárskeho oživenia, a to lepším sprístupnením financovania pre európske spoločnosti; vytvorenie z EÚ bezpečnejšieho miesta z hľadiska dlhodobých úspor a investícií a integrácia národných kapitálových trhov do skutočného jednotného trhu.

Diskusie prebiehali taktiež k viacerým návrhom a opatreniam zameraným na zelené a dlhodobo udržateľné investície, medzi ktoré možno zaradiť napríklad oblasť **európskych zelených dlhopisov**, taxonómiu a taktiež stratégiu pre financovanie prechodu k udržateľnému hospodárstvu. Hlavným cieľom týchto opatrení je zavedenie spoločných súborov požiadaviek pre harmonizované normy pre environmentálne udržateľné investície, podpora koordinovaného zlepšovania jednotného trhu a lepšieho využívania jeho potenciálu.

V oblasti **zamestnanosti a sociálnej politiky** sa rok 2021 niesol v znamení začiatku pôsobenia ELA v hlavnom meste SR. O umiestnení ELA v Bratislave rozhodla Rada EÚ v júni 2019. V októbri 2021 bola podpísaná zmluva o sídle medzi vládou SR a ELA ustanovujúca podmienky podpory pre zriadenie sídla ELA a asistencie pre zamestnancov ELA. Z pohľadu SR je najväčšou pridanou hodnotou ELA spoločný boj proti nelegálnemu zamestnávaniu, schránkovým spoločnostiam, sociálnemu dumpingu a nekalým praktikám v pracovnoprávnej sfére, a to aj voči občanom tretích krajín, ktorí podliehajú právu EÚ. SR môže spoločne s ostatnými členskými štátmi podnikať kroky na zvýšenie efektívnosti ochrany vyslaných pracovníkov a ekonomických migrantov na území SR a v EÚ. ELA slúži ako platforma najmä vo vzťahu k zabezpečeniu ľahšieho prístupu k informáciám a praktickým službám vrátane informácií o príležitostiach, pravidlách i právach a povinnostiach v cezhraničných situáciách, aby sa uľahčila mobilita pracovnej sily v rámci európskych trhov práce. Druhou podstatnou funkciou ELA by mala byť mediácia sporov.

Rok 2021 znamenal ekonomickú a sociálnu obnovu v kontexte pandémie a zvyšovanie odolnosti trhov práce čeliacim digitálnej a zelenej transformácii a demografickým zmenám. Pozornosť sa venovala zraniteľným skupinám a pokračovalo sa vo vykonávaní **Európskeho piliera sociálnych práv**. Akčný plán na realizáciu Európskeho piliera sociálnych práv (schválený v máji 2021 ako Portské vyhlásenie) predstavuje politicky významnú iniciatívu, ktorá má ambíciu prispieť k budovaniu silnej sociálnej Európy. Plán stanovuje tri ciele na úrovni EÚ v oblasti zamestnanosti, zručností a sociálnej ochrany, ktoré sa majú dosiahnuť do roku 2030. Na základe cieľov EÚ si členské štáty vymedzia národné ciele zohľadňujúce svoju relatívnu východiskovú pozíciu a národnú situáciu.

Hlavnou témou v oblasti sociálnej politiky boli rokovania k návrhu **smernice o rámci pre primerané minimálne mzdy v EÚ**. Cieľom smernice je zlepšiť pracovné podmienky tak, aby pracovníci v EÚ mali prístup k ochrane formou minimálnej mzdy poskytovanej primeranými zákonnými minimálnymi mzdami alebo kolektívnymi zmluvami, čo im umožní dôstojné živobytie bez ohľadu na to, kde pracujú. Rada EÚ v decembri 2021 širokou väčšinou, s podporou SR, prijala k návrhu všeobecné smerovanie. Návrh smernice vecne cieli na štyri povinnosti pre členské štáty: 1. podporovať kolektívne vyjednávanie, najmä o stanovovaní miezd; 2. dodržiavať procedurálne povinnosti, najmä spôsob ako členské štáty stanovujú zákonné minimálne mzdy; 3. prijať opatrenia na zlepšenie účinného prístupu k ochrane minimálnej mzdy pre pracovníkov, ktorí majú nárok na minimálnu mzdu podľa vnútroštátneho práva; 4. zbierať údaje a oznamovať ich EK s cieľom monitorovať pokrytie a primeranosť ochrany minimálnej mzdy. SR počas rokovaní presadzovala zachovanie svojho právneho inštitútu - automatu na výpočet minimálnej mzdy v prípade, keď sa sociálni partneri nedohodnú na jej výške.

V oblasti poľnohospodárstva pokračoval proces prípravy a preskúmavania legislatívy týkajúcej sa balíka nariadení **Spoločnej poľnohospodárskej politiky** (ďalej „SPP“) pre programové obdobie 2023 – 2027, pričom v decembri 2021 bola prijatá základná legislatíva. Nová SPP prešla najväčšou reformou za posledných 30 rokov, prechodom z politiky zameranej na nasledovanie pravidiel na politiku orientovanú na výkon a dosahovanie cieľov. Mala by byť taktiež transparentnejšia, flexibilnejšia, spravodlivejšia a ekologickejšia. Práve posilnenie a ochrana biodiverzity, zmiernenie zmeny klímy a adaptácia na tieto zmeny patrí medzi výrazné prvky novej SPP. Medzi dôležité ciele SPP patrí aj zvýšenie konkurencieschopnosti, modernizácia poľnohospodárstva a lesného hospodárstva, posilnenie postavenia poľnohospodárov v hodnotovom reťazci, miestny rozvoj, produkcia bezpečných potravín a ich udržateľnosť a ďalšie, ktoré majú podstatný vplyv na budúcnosť sektora, ľudstva a životného prostredia. SR sa za účelom zabezpečenia možnosti čerpať podporu v rámci SPP v programovom období 2023 – 2027 intenzívne venovala príprave nového programového dokumentu - Strategického plánu SPP 2023 – 2027. Ten je základným plánovacím dokumentom pre rozvoj vidieka, priame platby aj sektorové intervencie.

V oblasti **dopravy** bola pre Slovenskú republiku prioritou revízia smernice o poplatkoch za používanie určitej dopravnej infraštruktúry ťažkými nákladnými vozidlami (tzv. smernica Eurovignette). V júni 2021 bola dosiahnutá predbežná dohoda s EP a následne v novembri Rada EÚ potvrdila finálny text v prvom čítaní. Cieľom revízie je predovšetkým motivácia k čistejšej doprave uplatnením zásady „znečisťovateľ platí“ a „používateľ platí“, čím sa má podporiť finančne a environmentálne udržateľná a sociálne spravodlivá cestná doprava. Súčasťou je nový systém týkajúci sa emisií CO2 s cieľom znížiť uhlíkovú stopu cestnej dopravy. Systém sa má postupne rozšíriť z ťažkých úžitkových vozidiel na ďalšie typy vozidiel. Systém spoplatňovania cestnej infraštruktúry by mal byť objektívny a podmienky pre jej používateľov spravodlivé. Tieto kritériá však finálny text z pohľadu SR úplne nespĺňa. Povinný výber poplatkov nie je nastavený spravodlivo, keďže sa nevzťahuje na sieť s časovou známkou. Nové pravidlá budú pre SR predstavovať komplikovanú vykonateľnosť a zvýšenú administratívnu záťaž. Tieto prvky dohody vyčerpali našu flexibilitu, a preto sa SR pri hlasovaniach zdržala. Hlasovanie v pléne EP sa očakáva vo februári 2022.

Pre SR bol v roku 2021 tiež citlivý vývoj rokovaní ohľadom revízie smernice o používaní vozidiel prenajatých bez vodičov na cestnú prepravu tovaru. Cieľom návrhu EK je tak zjednodušenie právneho rámca a odstránenie nadbytočných obmedzení pri používaní prenajatých vozidiel na profesionálne účely zo zahraničia. Novými pravidlami sa čiastočne otvára trh s možnosťou prenájmu vozidiel z iných členských štátov. Štáty však budú môcť v rámci určitých limitov obmedziť používanie vozidiel prenajatých v inom štáte, a to obmedzením podielu prenajatých vozidiel, ako aj dĺžky obdobia ich prenájmu zo zahraničia. SR patrí do skupiny štátov, ktoré nie sú spokojné s výsledkom rokovaní. Tieto pravidlá z nášho pohľadu zvýšia administratívnu záťaž, skomplikujú kontrolu kabotáže a zároveň existuje obava z možného úniku daní. Predbežná dohoda s EP bola dosiahnutá v októbri 2021, hlasovanie v pléne EP sa očakáva v máji 2022.

V roku 2021 prebiehali konzultácie EK s členskými štátmi k plánovanej **revízii nariadenia o sieti TEN-T**, ktoré predstavuje základ dopravných politík EÚ, pokiaľ ide o vytvorenie integrovanej siete infraštruktúry pokrývajúcej všetky štáty EÚ. Do roku 2023 musí EK v spolupráci s členskými štátmi preskúmať doterajší pokrok v jej realizácii a prijať revíziu nariadenia. V súlade s Európskou zelenou dohodou sa má posúdiť účinnosť v oblastiach, akými sú alternatívne palivá, digitalizácia a multimodálna doprava. Vyhodnotenie sa má tiež týkať vývoja v oblasti investícií do dopravnej infraštruktúry a zmeny tokov cestujúcich a nákladnej dopravy. Revízia bude reflektovať aj na potrebu začlenenia nových úsekov do siete TEN-T. Za týmto účelom EK vykonala sériu bilaterálnych rokovaní aj so SR. SR navrhla viaceré zmeny, ktoré by umožnili rýchlejšiu realizáciu prioritných projektov a zabezpečili primerané spolufinancovanie zo strany EÚ. V rámci regionálnej spolupráce sa SR pridala k spoločnej iniciatíve krajín V4. Cieľom spoločného vyhlásenia bola prezentácia spoločných záujmov a konkrétnych projektov, súčasťou ktorých je aj preradenie medzinárodného cestného koridoru Via Carpatia do základnej siete, či začlenenie vysokorýchlostnej železničnej siete prepájajúcej hlavné mestá V4 do súhrnnej siete.

# 2.4. Silnejšia Európa vo svete

Základným rámcovým dokumentom angažovanosti EÚ v medzinárodnom prostredí zostáva Globálna stratégia EÚ pre zahraničnú a bezpečnostnú politiku (ďalej „EUGS“) z roku 2016. Kľúčovým vývojom roku 2021 v koncepčnej oblasti bolo začatie prác na Strategickom kompase, ktorý na EUGS nadväzuje a rozpracováva ciele EÚ pre oblasť bezpečnosti a obrany.

**Strategický kompas** bude základným strednodobým plánovacím dokumentom, ktorý poskytne konkrétne politické, strategické usmernenie pre každodennú činnosť EÚ v oblasti bezpečnosti a obrany. V priebehu roka prebiehala prípravná fáza, tzv. strategický dialóg, v štyroch základných tematických košoch budúceho kompasu: 1. krízový manažment (zefektívnenie vojenských a civilných operácií a misií, veliteľskej štruktúry a rozhodovacích procesov), 2. odolnosť (posilňovanie odolnosti voči hybridným hrozbám, vrátane dezinformácií, ako aj zaistenie prístupu EÚ ku globálnym priestorom, akými sú kybernetický priestor, vesmír, svetové moria a oceány), 3. rozvoj spôsobilostí (osobitne vojenských, ale aj civilných a využitie nových a prelomových technológií), 4. partnerstvá EÚ (strategickejší prístup k partnerstvám s medzinárodnými organizáciami, osobitne NATO a OSN, a s tretími krajinami, najmä USA). Európska služba pre vonkajšiu činnosť (ďalej „ESVČ“) predstavila návrh Strategického kompasu v novembri 2021, finálne znenie by malo byť schválené Európskou radou v marci 2022. SR sa zapojila do strategického dialógu aktívne ako spolupredkladateľ viac než desiatich neformálnych pozičných dokumentov, najmä pre oblasti posilňovania odolnosti a rozvoja partnerstiev EÚ. Cieľom SR je prispieť k výslednému dokumentu, ktorý bude konkrétny, ambiciózny, ale zároveň realistický a realizovateľný a ktorý v praxi zabezpečí koherenciu medzi jednotlivými existujúcimi a budúcimi procesmi a iniciatívami EÚ v oblasti bezpečnosti a obrany (PESCO, CARD, EDF), ako aj koherenciu týchto iniciatív a procesov s NATO. Koherencia a komplementárnosť EÚ a NATO ako dvoch inštitucionálnych pilierov euroatlantického priestoru sú z pohľadu SR kľúčové. Proces prípravy Strategického kompasu prebieha takmer paralelne s aktualizáciou Strategickej koncepcie NATO. Táto jedinečná situácia predstavuje pre členské štáty EÚ a zároveň NATO, akým je aj SR, príležitosť docieliť, aby dva strategické dokumenty poskytovali komplementárne odpovede na bezpečnostné hrozby. SR sa aktívne zasadzovala, aby strategickú spoluprácu medzi EÚ a NATO potvrdila aj nová Spoločná deklarácia, ktorá sa začala pripravovať koncom roka 2021 a bude prijatá začiatkom 2022.

Ďalšou zásadnou iniciatívou EÚ bol **Európsky mierový nástroj** (ďalej „EPF“). Ide o nový mimorozpočtový nástroj v hodnote približne 5 mld. eur na obdobie rokov 2021 – 2027, umožňujúci financovanie činností Spoločnej zahraničnej a bezpečnostnej politiky (ďalej „SZBP“) a Spoločnej bezpečnostnej a obrannej politiky (ďalej „SBOP“), ktoré majú vojenské alebo obranné dôsledky, a preto ich v zmysle zmlúv o EÚ nie je možné financovať z rozpočtu EÚ. Členské štáty prispievajú do EPF podielom vypočítaným na základe hrubého národného dôchodku (podiel SR bol v roku 2021 vo výške 0,68 %). Skutočné ročné náklady však budú závisieť od konkrétnych schválených projektov asistenčných opatrení a nákladov na ich realizáciu. SR podporovala vznik EPF, pretože EÚ potrebuje nástroj na podporu budovania obranných spôsobilosti partnerov, čo bude v konečnom dôsledku prispievať k posilňovaniu bezpečnosti EÚ a SR.

SR sa v roku 2021 aktívne zapájala do **medzinárodného krízového manažmentu EÚ** a zúčastňovala sa na civilných a vojenských misiách a operáciách v rámci SBOP. Prvýkrát sa SR vyslaním vojakov zapojila do výcvikových misií v Mali (5 vojakov) a v Stredoafrickej republike (2 vojaci). Pokračovala v pôsobení v námornej vojenskej operácii EUNAVFOR MED Irini v Stredozemnom mori (2 vojaci), vo vojenskej operácii EUFOR Althea v Bosne a Hercegovine (47 vojakov), ako aj v civilných misiách EUAM na Ukrajine (2 policajti, 1 civilný expert), EULEX v Kosove (3 policajti), EUMM v Gruzínsku (7 policajtov, 1 vojak) a EUCAP v Somálsku (1 policajt). Začiatkom 2021 NR SR schválila zvýšenie mandátového počtu do 60 vojakov do vojenskej operácie EUFOR Althea v Bosne a Hercegovine vrátane veliteľstiev EÚ a NATO. Od 1. 7. 2021 je v pohotovosti aj rota v rámci záložných síl okamžitého nasadenia (Intermediate Reserve Force), a to do konca júna 2022. OS SR prevzali túto úlohu po Spojenom kráľovstve z dôvodu odchodu z operácie v dôsledku brexitu.

V minulom roku boli členské štáty EÚ znovu vystavené **hybridnému pôsobeniu** zo strany externých aktérov. SR spolu so skupinou členských štátov navrhla, aby EÚ začala s prípravou komplexného súboru nástrojov na boj proti externému hybridnému zasahovaniu (Hybrid Toolbox), ktorý by v sebe sústreďoval opatrenia na detekciu hybridných aktivít, ich prevenciu, ako aj reakciu na ne, vrátane možných odvetných opatrení voči ich pôvodcom. Táto iniciatíva sa odzrkadlila v návrhu Strategického kompasu. SR sa aktívne zapojila do aktivít zameraných na ďalšie posilňovanie **kybernetickej bezpečnosti** v zmysle Kybernetickej stratégie EÚ pre novú dekádu. EÚ pracovala na revidovanom návrhu smernice o bezpečnosti sietí a informačných systémov a opatreniach na zabezpečenie vysokej spoločnej úrovne kybernetickej bezpečnosti v EÚ zameraných na posilnenie a harmonizáciu vnútroštátnych rámcov kybernetickej bezpečnosti. EÚ rovnako pracovala na novej smernici o odolnosti kritických subjektov, ktorá v sebe nesie zvýšenie úrovne bezpečnosti kritických subjektov, a na návrhu revidovaného nariadenia pre stanovenie rámca pre európsku digitálnu identitu (eIDAS). SR podporila návrh na bezodkladné vytvorenie a posilnenie siete stredísk bezpečnostných operácií v celej EÚ s cieľom disponovať potrebnými kapacitami, expertízou a technologickým vybavením pre monitorovanie, včasné zachytenie, predvídanie a zdieľanie informácií o kybernetických útokoch na informačné siete a koordinovanú reakciu na úrovni EÚ a jednotlivých členských krajín. V marci 2021 Európska rada potvrdila zámer zintenzívniť úsilie zamerané na posilňovanie odolnosti, technologickej suverenity a líderstva EÚ v oblasti kybernetickej bezpečnosti ako aj na posilňovanie ochrany obyvateľov, firiem a inštitúcií pred kybernetickými útokmi a dôvery v schopnosti EÚ zabezpečiť bezpečné a spoľahlivé informačné systémy, infraštruktúru a konektivitu.

Je v záujme SR, aby EÚ bola schopná efektívne reagovať na meniaci sa charakter globálneho systému. Táto ambícia musí byť podoprená politickou vôľou spoločne konať a reálnymi spôsobilosťami a nástrojmi umožňujúcimi presadzovať naše záujmy. V oblasti zahraničnej politiky bol v roku 2021 obzvlášť citlivý východný vektor.

SR sa aktívne zapojila do prípravy viackrát odloženého 6. samitu **Východného partnerstva**, ktorý sa s odstupom štyroch rokov konal v Bruseli v decembri 2021. Samit potvrdil strategický charakter partnerstva, stanovil nové strednodobé priority a schválil konkrétne opatrenia a ciele do roku 2025 pod názvom “Obnova, odolnosť, reformy”, podporené rozvojovým hospodárskym a investičným plánom pre partnerské krajiny s potenciálom mobilizácie vyše 17 mld. eur. Do spoločného vyhlásenia samitu sa aj pričinením slovenskej diplomacie podarilo presadiť potvrdenie ambiciózneho programu partnerstva, prehĺbenie sektorovej spolupráce, postupnú integráciu partnerov do vnútorného trhu EÚ a posilňovanie ich celkovej odolnosti voči vnútorným aj vonkajším výzvam. Za dvanásť rokov od založenia Východného partnerstva bol dosiahnutý významný pokrok v rozvoji ekonomiky, obchodu, konektivity a mobility. Nedostatky však pretrvávajú v oblasti štrukturálnych reforiem, súdnictva, boja proti korupcii, dodržiavania zásad právneho štátu, ľudských práv a slobody médií v partnerských krajinách. Práve na tieto oblasti sú zamerané podporné programy partnerstva v nasledujúcom období. SR privítala ustanovenie tzv. **Asociačného tria**, zoskupenia troch najpokročilejších východných partnerov – Ukrajiny, Gruzínska a Moldavska – a podporila ich európske integračné ašpirácie.

Od zmanipulovaných prezidentských volieb v **Bielorusku** nedošlo k zmene správania režimu a EÚ postupne zaviedla reštriktívne opatrenia voči jednotlivcom a entitám zodpovedným za sfalšovanie volieb a porušovanie ľudských práv. Na sankcie EÚ reagoval režim konfrontáciou v podobe cieleného vyvolania krízy na vonkajších hraniciach EÚ prostredníctvom otvoreného zneužívania migrantov na politické účely. SR v tomto smere podporila komplexnú reakciu EÚ. Situácia v Bielorusku zostáva pre SR hodnotovou záležitosťou.

SR naďalej pevne podporuje zvrchovanosť a územnú celistvosť **Ukrajiny**. Samit EÚ – Ukrajina v októbri 2021 potvrdil pokračujúcu politickú podporu EÚ pre suverenitu a územnú celistvosť Ukrajiny, ako aj politiku neuznávania nezákonnej anexie Krymu a deklaroval pevnú podporu vykonávania Minských dohôd. V komplikovaných vzťahoch EÚ s **Ruskom** nedošlo k zlepšeniu. Problém predstavujú nezhody v zásadných politických aj bezpečnostných otázkach. Politika EÚ bola naďalej založená na piatich riadiacich princípoch, uplatňovaní sankcií a snahe prispieť k riešeniu konfliktu na východe Ukrajiny. Plnenie Minských dohôd ostáva podmienkou pre zmenu politiky EÚ. Zároveň je SR otvorená spolupráci s Ruskom vo vybraných oblastiach. SR má záujem rozvíjaťs Ruskom korektné partnerské vzťahy a viesťkonštruktívny a vecný, ale kritický dialóg. Konfrontačný prístup Ruska vo vojenskej, bezpečnostnej a politickej oblasti, ktorý pokračoval aj v roku 2021, však SR zároveň považuje za hlavnú výzvu pre euroatlantickú bezpečnosť.

Prístup EÚ k **Číne** naďalej vychádza z jej vnímania v Strategickom výhľade vzťahov EÚ – Čína 2019, ktorý definuje Čínu ako partnera na rokovanie a dosahovanie spoločných cieľov, hospodárskeho konkurenta a systémového rivala. Vzťahy medzi EÚ a Čínou prechádzajú fázou ochladenia po zavedení odvetných čínskych sankcií voči organizáciám a politickým predstaviteľom EÚ. Čína napriek tomu zostáva strategicky dôležitým partnerom pri hľadaní spoločných riešení rôznych regionálnych a globálnych výziev. SR má záujem o rozvoj pragmatických a vyvážených vzťahov založených na spravodlivom a recipročnom partnerstve. Angažovanosť si však vyžaduje záujem oboch strán a dodržiavanie platných pravidiel. SR a EÚ nemôžu upustiť od obhajoby dodržiavania ľudských práv a hodnôt, na ktorých sú postavené.

SR má záujem na dynamickom a motivujúcom prístupovom procese a dôveryhodnej politike rozširovania. Stabilita, prosperita a demokratický vývoj na **západnom Balkáne** sú naďalej strategickým záujmom SR. Dianie v regióne vyvoláva obavy, preto SR dôrazne vyzýva na podstatne väčšiu angažovanosť EÚ a jej členských štátov. Únia musí byť na západnom Balkáne rešpektovaným a dôveryhodným partnerom. Vzťahy a spoluprácu s regiónom je však potrebné budovať aj nad rámec kondicionality prístupového procesu. Stabilita západného Balkánu a jeho európska perspektíva patria medzi hlavné zahraničnopolitické priority SR.

SR aktívne využívala nástroje **spoločnej obchodnej politiky EÚ** na presadzovanie svojich záujmov a ochranu spravodlivej súťaže v medzinárodnom obchode. V záujme dosiahnutia týchto cieľov sa SR aktívne zapájala do procesu rokovaní o dohodách o voľnom obchode EÚ s tretími krajinami. Požiadavky SR boli formulované na základe konzultácií s domácimi priemyselnými zväzmi a asociáciami. Prihliadalo sa na to, aby nové dohody prispievali k zvýšeniu exportnej výkonnosti SR nielen v tradičných sektoroch (automobilový, hutnícky priemysel, spotrebná elektronika), ale aj v iných odvetviach s exportným potenciálom (služby, energetika, doprava, digitálne technológie). Zároveň sa SR usilovala o to, aby otvorenie trhu EÚ malo čo najmenej negatívny dopad na konkurenčné postavenie slovenských výrobcov.

SR podporovala aktivity EÚ na urovnanie bilaterálnych obchodných vzťahov s **USA**, osobitne zriadenie Rady EÚ a USA pre obchod a technológie na vysokej úrovni. S novou administratívou USA sa podarilo nastoliť pozitívnu obchodnú agendu a postupne odstraňovať iritanty prijaté predchádzajúcou administratívou, ktorých účinky negatívne pociťovala aj SR. Na samite EÚ – USA v júni 2021 bola dosiahnutá dohoda o pozastavení vzájomného uplatňovania odvetných ciel vyplývajúcich z dlhodobých obchodných sporov týkajúcich sa štátnych podpôr pre výrobcov veľkých civilných lietadiel Airbus a Boeing. Pozastavenie ciel sa týka vzájomného obchodu vo výške 11 mld. eur. Z hľadiska záujmov slovenských výrobcov dôležitým výsledkom bolo dosiahnutie dohody o pozastavení dodatkových ciel USA na oceľ a hliník (25 %, resp. 10 %), ktoré postihovali vývoz ocele a hliníka z EÚ v objeme cca 7 mld. eur ročne.

V roku 2021 došlo k politickej dohode o obnove rokovaní o obchodných a investičných otázkach s **Indiou**. Tiež pokračovalo technické dolaďovanie dohody EÚ s krajinami Mercosur, pričom predloženie formálneho návrhu v Rade EÚ a Európskom parlamente sa očakáva v roku 2022. Dôležitou otázkou pre začatie ratifikačného procesu v EÚ bude jasné potvrdenie záväzkov krajín **Mercosur** v oblasti udržateľného rozvoja v praxi, a to hlavne v prípade odlesňovania. Pokračovali rokovania s Čile o modernizácii obchodnej časti Asociačnej dohody a na expertnej úrovni sú prakticky ukončené. Intenzívne pokračovali aj vyjednávania o nových dohodách o voľnom obchode s Austráliou, Novým Zélandom a Indonéziou. Bude pokračovať právna revízia textov modernizovanej obchodnej dohody s Mexikom s cieľom jej podpisu v roku 2022. Rovnako bude prebiehať právna revízia textu komplexnej investičnej dohody s Čínou, ktorej podpis je však v súčasnosti pozastavený z dôvodu sankcií Číny voči EÚ.

# 2.5. Podpora európskeho spôsobu života

Európske politiky sa v oblasti **zdravotníctva** prirodzene odvíjali najmä od pandémie COVID-19, pričom z pohľadu SR a členských štátov je prínosné, že EÚ pokračovala vo Vakcinačnej stratégii EÚ, čiže pri svojich koordinačných aktivitách, obzvlášť v oblasti spoločného obstarávania. EÚ koordinovala prístup v rôznych oblastiach vrátane cestovania. Dôležitým míľnikom bolo vytvorenie jednotného nástroja pre uľahčenie cestovania v rámci EÚ a z tretích krajín - **Digitálny COVID certifikát.** V súvislosti s cestovaním bolo revidované Odporúčanie Rady o dočasnom obmedzení ciest do EÚ z tretích krajín a Odporúčanie o koordinovanom prístupe na uľahčenie voľného pohybu v rámci EÚ počas COVID-19. Obe odporúčania umožňujú zatiahnuť núdzovú brzdu, čiže zaviesť dodatočné obmedzenia voči krajinám, kde sa napr. začnú šíriť nové varianty.

EÚ pokračovala v rokovaniach o balíku **Európskej zdravotnej únie**. Balík zahŕňa silnejší dohľad, lepšiu koordináciu, možnosti prijímať konkrétne odporúčania a usmernenia a taktiež umožňuje efektívne uvádzanie liekov a vakcín na trh. Súčasťou Európskej zdravotnej únie je revízia Nariadenia o cezhraničných ohrozeniach zdravia a nariadenia posilňujúce Európsku agentúru pre lieky a Európske centrum pre prevenciu a kontrolu ochorení. Najdôležitejšie navrhované opatrenia sú prijatie plánu pripravenosti na budúce krízy na úrovni EÚ a vyhlásenie núdzovej situácie na úrovni EÚ, ktoré by umožnilo krízovú koordináciu vývoj produktov dôležitých v krízovej situácii, vytváranie zásob takýchto produktov a ich obstarávanie.

Jedným z hlavných pilierov Európskej zdravotnej únie je Európsky úrad pre pripravenosť a reakcie na núdzové zdravotné situácie (ďalej „HERA“), ktorý by mal byť plne funkčný v priebehu roka 2022. Úlohou HERA je predvídanie hrozieb a potenciálnych zdravotných kríz prostredníctvom zhromažďovania spravodajských informácií a budovania potrebných reakčných kapacít. HERA bude taktiež koordinovať a podporovať výskum a inovácie, výrobu, obstarávanie, distribúciu najdôležitejších zdravotníckych protiopatrení a budovanie kapacít v členských štátoch.

V priebehu uplynulého roka EK napĺňala Oznámenie o Stratégii EÚ o vakcínach proti COVID-19 s cieľom zabezpečiť včasný a spravodlivý **prístup k bezpečným a účinným vakcínam** pre občanov EÚ a zároveň ukázala líderskú úlohu EÚ na globálnom poli v oblasti získavania vakcíny proti COVID-19. Ku koncu roka 2021 bolo do EÚ dodaných takmer dve miliardy dávok vakcín, pričom do SR bolo doručených takmer 8 mil. dávok vakcín. Čo sa týka miery vakcinácie, na konci roka 2021 bola celková zaočkovanosť dospelej populácie v EÚ takmer 80 %. SR sa však pohybovala na konci rebríčka členských štátov EÚ. Z tohto dôvodu bude rok 2022 na národnej úrovni v znamení krokov na zvýšenie miery vakcinácie, keďže celková epidemiologická situácia v EÚ závisí aj od individuálnej situácie v jednotlivých členských štátoch.

EÚ rovnako stála na čele globálneho prístupu k vakcínam proti COVID-19. Do konca roka 2021 EÚ darovala 350 miliónov dávok, z toho 300 miliónov cez mechanizmus COVAX. Čo sa týka darovania vakcín tretím krajinám, SR sa zaviazala darovať 1,8 mil. dávok, z toho už bolo doručených viac ako 840 tisíc.

## V oblasti vnútorných záležitostí bola nosnou témou aj v roku 2021 migrácia. Pokračovali rokovania o novom Pakte o migrácii a azyle, ktorý EK predložila v roku 2020. V decembri 2021 bolo v Rade EÚ schválené nariadenie o Európskej agentúre pre azyl, čo SR, vzhľadom na balíkový prístup k návrhom v rámci Paktu, nepodporila. Vzhľadom na vzájomnú previazanosť jednotlivých legislatívnych návrhov SR trvá na tom, že členské štáty sa musia dohodnúť na všetkých prvkoch a vzťahoch. Rozdeľujúcou otázkou je aj naďalej nastavenie rovnováhy medzi zodpovednosťou a solidaritou, konkrétne ide najmä o problematiku skríningu a azylového konania na jednej strane a otázka relokácií či návratového sponzorstva na strane druhej. V druhom polroku 2021 bolo snahou vyňať z balíka a samostatne rokovať o návrhoch nariadení o Eurodacu (tzn. databázy slúžiacej na uchovávanie, spracovávanie, prenos a porovnávanie odtlačkov prstov žiadateľov o azyl, cudzincov zadržaných pri nelegálnom prekračovaní vonkajších hraníc EÚ a cudzincov zadržaných počas nelegálneho pobytu na území štátov EÚ) a o skríningu na hraniciach (preverovanie pred vstupom, ktoré by sa malo uplatňovať na všetkých štátnych príslušníkov tretích krajín, ktorí sa nachádzajú na vonkajších hraniciach, ale nespĺňajú podmienky pre vstup), čo však nemalo dostatočnú podporu medzi členskými štátmi.

SR bude v ďalších rokovaniach aj naďalej konštruktívnym partnerom, zároveň bude prísne dbať na rešpektovaní svojich červených línií, ktoré predstavuje napríklad otázka povinných relokácií migrantov na základe kvót. Čo sa týka konaní na hranici, SR je otvorená diskusii.

Rokovania o migrácii boli v druhom polroku 2021 výrazne ovplyvnené dvomi udalosťami: víťazstvom Talibanu v Afganistane a inštrumentalizáciou migrácie na politické účely zo strany Bieloruska.

Pri politických rokovaniach k situácii v **Afganistane** rezonovala najmä potreba zabrániť vzniku novej migračnej krízy podobnej tej v roku 2015, okamžitej efektívnej pomoci susedným krajinám Afganistanu a iným krajinám regiónu, pomoci obyvateľom Afganistanu humanitárnymi dodávkami a v neposlednom rade čo najviac zabrániť zhoršeniu bezpečnostnej situácie v Európe najmä vo vzťahu k terorizmu. SR sa v prvej reakcii aktívne zapojila do evakuácie občanov Afganistanu spolupracujúcich so SR a desiatky ľudí bolo takto umiestnených do slovenských azylových zariadení.

Kríza na bieloruských hraniciach s pobaltskými štátmi a Poľskom je reakciou Bieloruska na sankcie prijaté zo strany EÚ smerom k Bielorusku. Zvážanie skupín nelegálnych migrantov smerom k hraniciam EÚ a riadené pokusy o narušenie integrity týchto hraníc sú považované za bezprecedentný hybridný útok Bieloruska voči EÚ. Rada EÚ túto zjavnú inštrumentalizáciu migrácie na politické účely ostro odsúdila, reakcia EÚ musí byť rýchla a rázna tak, aby tretie štáty pochopili, že táto činnosť je pre nich kontraproduktívna. Najmä Litve bola poskytnutá široká pomoc zo strany EK, agentúr EÚ a členských štátov vrátane SR.

SR je v rôznych formách solidárna s najviac postihnutými krajinami, v roku 2021 napr. vyslala 58 policajtov cez FRONTEX (Európska agentúra pre riadenie operačnej spolupráce na vonkajších hraniciach členských štátov EÚ), 12 expertov cez EASO (Európsky podporný úrad pre azyl), poskytla finančné príspevky do príslušných medzinárodných organizácií, ďalej cielený finančný príspevok Grécku v hodnote 1 mil. eur, podporila bilaterálny projekt v Bosne a Hercegovine týkajúci sa vzájomnej spolupráce v oblasti migrácie a azylu; poskytla humanitárnu a materiálnu pomoc v celkovej hodnote viac ako 173 000 eur.

S reguláciou migrácie a vnútornou bezpečnosťou EÚ úzko súvisí efektívna ochrana hraníc. Ten, kto vstúpil na územie EÚ ilegálne a nemá nárok na azyl, mal by byť vrátený do krajiny pôvodu, alebo tranzitnej krajiny. Práve politika návratov a readmisií predstavuje pre EÚ dlhodobý problém, ktorý spočíva v nespolupráci tretích krajín. Bez fungujúcich návratov nemôže fungovať akákoľvek migračná politika. SR konzistentne zastáva princíp pozitívnych a negatívnych pák voči týmto krajinám.

Čo sa týka oblasti **vzdelávania**, rok 2021 znamenal spustenie programu Erasmus+ na 2021 – 2027. Program bude v projektoch presadzovať štyri horizontálne priority: inklúziu, digitalizáciu, udržateľný rozvoj, zelenú tranzíciu a aktívnu participáciu. Jeho cieľom je prispieť k zavádzaniu nových postupov zlepšujúcich kvalitu a relevantnosť systémov vzdelávania, odbornej prípravy mládeže na národnej, regionálnej, ale aj miestnej úrovni. Zároveň ponúkne viac príležitostí pre mobilitu mladých ľudí, či spoluprácu organizácií v oblasti vzdelávania, mládeže a športu. Pozitívom je navýšenie rozpočtu Erasmus+ na viac ako 26 mld. eur.

Rovnako bolo prijaté nariadenie, ktorým sa zriaďuje program Európsky zbor solidarity s rozpočtom viac ako 1 mld. eur. Program umožní približne 350 000 mladým ľuďom z EÚ a partnerských krajín zapojiť sa do dobrovoľníckych akcií v dvoch oblastiach: solidárne činnosti zamerané na spoločenské výzvy a akcie v humanitárnej oblasti.

EK spustila Rámcový program EÚ pre výskum a inovácie na roky 2021 – 2027 Horizont Európa, ktorý bude s rozpočtom viac ako 95,5 mld. eur hlavným nástrojom súťažnej európskej podpory výskumu a inovácií v členských krajinách EÚ a asociovaných krajinách. Z pohľadu SR bude prioritou zvýšenie účasti v programe Horizont Európa v porovnaní s doterajším programom Horizont 2020, v ktorom sa slovenskí výskumníci zapojili do celkovo 511 úspešných projektov a získali finančný príspevok zo strany EK v objeme 138 mil. eur. Kľúčové bude čo najskoršie spustenie podporných schém pre zvýšenie účasti v programe Horizont Európa z národných zdrojov (prostredníctvom Agentúry na podporu výskumu a vývoja), resp. zo štrukturálnych fondov EÚ vrátane podpory účasti v nových partnerstvách.

EK zároveň spustila iniciatívu Európsky obranný fond (ďalej „EDF“), s rozpočtom takmer 8 mld. eur na roky 2021 – 2027. EDF je iniciatívou EK na podporu spoločného obranného výskumu a vývoja a na podporu inovatívnej a konkurencieschopnej obrannej priemyselnej základne. V rámci EDF je vyčlenených 2,7 mld. eur na financovanie spoločného obranného výskumu a 5,3 mld. eur na financovanie kolaboratívnych projektov rozvoja spôsobilostí, ktoré dopĺňajú národné príspevky. Prioritou pre SR bude podpora slovenských subjektov obranného priemyslu pre zapojenie do iniciatívy EDF v čo najväčšej miere.

# 2.6. Nový impulz pre európsku demokraciu

Kľúčovou iniciatívou EK v oblasti **rovnosti** bol návrh smernice o transparentnosti v odmeňovaní z marca 2021, ktorého cieľom je posilniť uplatňovanie zásady rovnakej odmeny pre mužov a ženy za rovnakú prácu alebo prácu rovnakej hodnoty. Ide o dlho očakávanú iniciatívu vychádzajúcu zo stratégie pre rodovú rovnosť na roky 2020 – 2025 a jednu z politických priorít EK. Navrhovaná smernica je súčasťou rozsiahlejšieho balíka opatrení a iniciatív, ktoré riešia príčiny rozdielov v odmeňovaní žien a mužov a otázku posilnenia postavenia žien. Cieľom návrhu je posilnenie postavenia pracovníkov, predovšetkým žien, aby si uplatňovali právo na rovnakú odmenu ako aj podnietenie zamestnávateľov, aby eliminovali možné vychýlenia v systémoch odmeňovania a klasifikácii pracovných miest. Dvomi základnými prvkami rovnakej odmeny, na ktoré sa návrh zameriava, sú opatrenia na zabezpečenie transparentnosti odmeňovania pracovníkov a zabezpečenie lepšieho prístupu k spravodlivosti pre obete diskriminácie v oblasti odmeňovania.

**Konferencia o budúcnosti Európy** je výnimočným projektom participatívnej demokracie, prvým svojho druhu v rámci EÚ, ktorého cieľom je aktívne zapojiť európskych občanov do diskusie o fungovaní EÚ a zozbierať ich návrhy a odporúčania na jej ďalšiu činnosť. Súčasťou Konferencie sú celoeurópske občianske panely, národné panely a diskusie, ako aj viacjazyčná digitálna platforma. Zúčastňujú sa na nej všetky inštitúcie EÚ a členské krajiny. Národná diskusia o budúcnosti Európy v SR v zmysle Koncepcie Konferencie o budúcnosti Európy prebiehala v roku 2021 pod dvoma piliermi - projektom MYSMEEU zameranom na podujatia pre širšiu verejnosť a projektom Národného konventu o EÚ zameranom na odborné diskusie k sektorovým politikám EÚ s cieľom zviditeľniť tieto témy a zároveň spracovať odporúčania pre vládu. Ukončenie Konferencie o budúcnosti Európy na národnej aj európskej úrovni sa očakáva v máji 2022.

# 3. Personálne zastúpenie Slovenskej republiky v inštitúciách Európskej únie

V štruktúrach EÚ v roku 2021 pracovalo viac ako 700 občanov SR (v EK 424 občanov; v Európskom parlamente 150; v Generálnom sekretariáte Rady EÚ 76; vo Výbore regiónov 17, v Európskom hospodárskom a sociálnom výbore 19 a v rámci Európskej služby pre vonkajšiu činnosť 30). Celkovo existuje priestor na posilnenie personálneho zastúpenia SR v inštitúciách EÚ, obzvlášť viditeľný je nižší počet občanov SR na vyšších stupňoch riadenia. Ako príklad možno uviesť ESVČ, kde má SR 30 zamestnancov, z toho len jedného v strednom manažmente ako vedúceho delegácie.

Z hľadiska efektívneho presadzovania záujmov a priorít zahraničnej a európskej politiky SR a plnohodnotného pôsobenia SR v EÚ je dôležitá cieľavedomá realizácia personálnej politiky voči inštitúciám EÚ s cieľom podporiť vyššie zastúpenie občanov SR v inštitúciách EÚ. V tejto súvislosti MZVEZ SR pripravuje samostatnú koncepciu reflektujúcu aktuálny stav a trendy v personálnej politike inštitúcií EÚ, ako aj potrebu aktualizácie a zjednotenia existujúceho rámca personálnej politiky SR voči inštitúciám, orgánom a agentúram EÚ. Cieľom koncepcie bude posilniť výkon personálnej politiky vo vzťahu k EÚ vrátane vysielania národných expertov do inštitúcií EÚ. Úpravy slovenskej personálnej politiky sú nevyhnutné aj z dôvodu zmeny bruselského prostredia. Od vstupu Slovenskej republiky do EÚ sa viackrát zmenil proces náboru stálych zamestnancov inštitúcií EÚ realizovaný Európskym úradom pre výber pracovníkov, bol aktualizovaný Služobný poriadok úradníkov Európskej únie či Podmienky zamestnávania ostatných zamestnancov Európskej únie. Vznikli viaceré nové orgány a agentúry EÚ s relevanciou pre zahraničnú a európsku politiku SR vrátane napr. Európskeho orgánu práce sídliaceho v Bratislave. Jedným z cieľov koncepcie bude načrtnutie rámca na systematickú spoluprácu s úspešnými uchádzačmi o prácu v inštitúciách EÚ, občanmi SR pôsobiacimi v inštitúciách EÚ a ďalších organizáciách a spoločnostiach s väzbou na EÚ.

# 4. Systém tvorby stanovísk k návrhom aktov Európskej únie

Právny rámec pre tvorbu stanovísk k návrhom aktov EÚ predstavuje ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie a zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Na úrovni exekutívy je tvorba európskej politiky zadefinovaná uznesením vlády SR č. 627/2013 „Systém tvorby stanovísk k návrhom legislatívnych aktov Európskej únie a systém a stav koordinácie realizácie politík Európskej únie“ v znení uznesenia vlády č. 485/2015. Platné znenie mechanizmu predstavuje silný nástroj na koordináciu tvorby politík EÚ na národnej úrovni. Systém tvorby stanovísk a realizácie politík EÚ je živým mechanizmom, ktorý od svojho spustenia prešiel určitými zmenami za účelom jeho zefektívnenia. Je podporený Informačným systémom na sledovanie európskych záležitostí (IS SEZA), ktorý funguje od októbra 2018 ako súčasť portálu Slov-Lex a ktorý zvyšuje transparentnosť tvorby predbežných stanovísk. Akýkoľvek model si vyžaduje dôsledné dodržiavanie platných pravidiel. Pandemický režim zasiahol aj túto stránku fungovania štátnej správy. Po stabilizácii situácie bude želateľné opätovné dosiahnutie súladu s uzneseniami vlády SR naprieč ústrednými orgánmi štátnej správy a posilnenie medzirezortnej koordinácie. Doplnkovým riešením, alternatívou, bude diskusia o adaptácii systému tvorby stanovísk vrátane možného doladenia IS SEZA na základe skúseností a aplikačnej praxe a taktiež s cieľom presnej interpretácie existujúcich pravidiel. Medzi okruhy vyžadujúce úpravy môžu patriť niektoré lehoty (podanie námietky voči gestorstvu aktov, lehoty na spracovanie predbežného stanoviska), vybrané druhy (nelegislatívnych) aktov, ku ktorým sa aktuálne štandardne vypracováva predbežné stanovisko. V neposlednom rade aj súčasná kríza dokazuje, že je potrebné koordinačný mechanizmus spružniť, pretože v istých prípadoch od zverejnenia návrhu aktu do jeho schválenia uplynie len niekoľko dní. Po vykonaní nevyhnutných úprav v krátkodobom horizonte bude v ďalšej etape potrebné preskúmať vytvorenie nadstavby na prípravu inštrukcií na zasadnutia Výboru stálych predstaviteľov, prípadne pozícií na zasadnutia Rady EÚ.